Rezultatul compromite în mare măsură șansele la titlu, iar eventualii viitori pași greșiți pot arunca echipa giuleșteană chiar în afara luptei pentru Conference League, pentru că Rapid este acum pe locul 4.
Dincolo de asta, înfrângerea de aseară ridică din nou o întrebare legată de antrenorul Cristiano Bergodi și anume: este italianul omul potrivit pentru banca Rapidului, în condițiile în care pretențiile și investițiile sunt chiar de titlu?
Fost jucător important la Lazio Roma, căpitan de echipă și fundaș central, Bergodi și-a început cariera în 2002, la Imolese, o echipă de Serie D, după care a trecut la Sassuolo, care era la același nivel atunci.
În 22 de ani, Bergodi a antrenat 14 echipe, în 18 mandate, în care a stat de trei ori pe banca Rapidului și de trei ori pe cea a Modenei.
În ciuda instabilității evidente, Bergodi e un antrenor cu mare experiență, având 454 meciuri – 182 victorii – 125 egaluri – 147 victorii. Rezultatele lui conduc însă la un procentaj de reușită de numai 49,3 – foarte mic pentru pretențiile unei echipe care se bate la titlu.
Mai mult decât atât, Bergodi nu are în palmares niciun campionat câștigat – cele patru trofee ale sale fiind două Cupe ale României și o Supercupă cu Sepsi și o Supercupă cu Rapid. Cel mai aproape a fost cu Universitatea Craiova, dar oltenii au clacat inexplicabil în finala de titlu cu CFR Cluj, scor 1-3, chiar pe Ion Oblemenco, după ce au condus cu 1-0.
Cristiano a activat o singură dată în Serie A, la Pescara, o echipă aflată la retrogradare, care a și căzut în Serie B, în 2013, după ce Bergodi și-a dat demisia.
Nici în cupele europene, Cristiano Bergodi n-a excelat, având la realizări doar o calificare în grupele Europa League, cu Steaua, în mandatul în care a fost dat afară de Gigi Becali, pentru că l-a scos pe acesta din vestiar.
Mare parte din cariera lui Bergodi s-a desfășurat în România, doar 163 de meciuri dintre cele 454 ale lui ca antrenor fiind pe banca unor echipe din Italia, însă nu se poate spune că a excelat în performanțe.
Înfrângerea de la Craiova a generat dezamăgire uriașă în tabăra Rapidului. Patronul Dan Șucu, care a făcut deplasarea cu suporterii nu s-a pronunțat încă, dar Nicolae Cristescu, fost finanțator la Rapid, crede că Bergodi trebuie schimbat.
"După părerea mea, da, Cristiano Bergodi este în pericol. Eu zic că Bergodi ar trebui să fie schimbat. Ar trebui să-i impui victorii în următoarele etape, în următoarele 2-3 meciuri. Joc superb în prima repriză, iar în a doua repriză n-am mai jucat nimic", a spus acesta la FANATIK SUPERLIGA, pe Prima Sport 1.